नेपालको पहिलो जित
डिफेन्डिङ च्याम्पियन नेपालले साफ यू–१८ च्याम्पियनसिपमा पहिलो जित दर्ता गरेको छ । भुटानमा जारी प्रतियोगिताको दोस्रो खेलमा नेपालले माल्दिभ्सलाई २–० ले हराउँदै अंकतालिकामा खाता खोल्यो ।
काठमाडौं — डिफेन्डिङ च्याम्पियन नेपालले साफ यू–१८ च्याम्पियनसिपमा पहिलो जित दर्ता गरेको छ । भुटानमा जारी प्रतियोगिताको दोस्रो खेलमा नेपालले माल्दिभ्सलाई २–० ले हराउँदै अंकतालिकामा खाता खोल्यो ।खेलको सुरुमै नेपाल भाग्यमानी साबित भयो । डिफेन्डर रोमन लिम्बूले छैटौं मिनेटमा गोल गरे । उनले करिब ४० यार्ड टाढाबाट पेनाल्टी क्षेत्रमा गरेको लामो पासमा माल्दिभ्सका डिफेन्डर र गोलरक्षक झुक्किएपछि नेपालले अग्रता लियो ।पहिलो हाफमा कुनै आक्रमण गर्न नसकेको माल्दिभ्सविरुद्ध नेपालले लगातार आक्रमण बुनिरह्यो । दोस्रो हाफमा रेजिन सुब्बाले नेपालको अग्रता दोब्बर पारे । उनले ५७ औं मिनेटमा अभिषेक रिजालको क्रस सदुपयोग गर्दै हेडरमार्फत गोल गरेका थिए ।खेलको अन्तिम मिनेटमा अभिषेकको पेनाल्टी क्रसबारमा लागेर फर्केपछि नेपालले अग्रता बढाउने मौका गुमायो । डिफेन्डर हुसेन मोहमदले पेनाल्टी क्षेत्रभित्र फरवार्ड दीपेश आलेमगरलाई तानेपछि नेपालले पेनाल्टी पाएको थियो । नेपालका प्रशिक्षक छिरिङ लोप्साङले टोलीले धेरै गोल गर्ने प्रयास गरे पनि पाएका अवसर गुमाउँदा सफल हुन नसकेको बताए । टोलीलाई जित आवश्यक रहेको र यसै सिलसिलालाई आउने खेलमा निरन्तरता दिने प्रशिक्षक लोप्साङको लक्ष्य छ । माल्दिभ्सका प्रशिक्षक अब्दुल घानीले नेपालको तुलनामा लगातार खेल खेल्दा थकानका कारण टोलीले आशातीत प्रदर्शन गर्न नसकेको बताए ।पहिलो खेलमा आयोजक भुटानसँग १–० को हार बेहोरेको नेपालले बंगलादेश र भारतको सामना गर्नेछ । 